Összefoglaló a II. Kézműves Alkotóházak Országos Konferenciájáról
Mottó:

 „Népek nagy vizsgájának órájában megmaradni csak az tud, kinek nemcsak joga, hanem ereje is van hozzá. A világot két erő alakítja: az anyagi hatalom és a szellem. Anyagi hatalmunk viszonylagos. Szellemi szintünk erőt ad ahhoz, hogy… feladatokat… megoldjunk itt a Kárpát-medencében.”







        Márai Sándor : Röpirat a nemzetnevelés ügyében 
A konferencia 2011. április 8-9-én zajlott le Zalaegerszegen, és a jelenléti ív tanúsága alapján 40 fő részvételével végezte munkáját. 
A megjelenteket üdvözölte Prokné Tirner Gyöngyi a konferencia moderátora. Bevezetőjében a szervezés előzményeiről, az eltelt év munkájáról is tájékoztatta a jelenlévőket.
Majd a tervezett program szerint Gyutai Csaba országgyűlési képviselő, Zalaegerszeg Megyei Jogú Város polgármesterének köszöntője után (aki a folklór nagytámogatója, de szívügyének tekinti a népi kézművesség támogatását is) a meghirdetett program szerint folytatódott a konferencia. 
Elsőként Pál Miklósné a NESZ elnöke „Az alkotóházak, kézműves műhelyek szerepe a közművelődésben és a vidékfejlesztési folyamatokban” címmel tartotta meg előadását, melynek anyaga megtekinthető a www.zalanepmuveszet.hu honlapon. Az előadás, mely a 60-as évektől kísérte végig a népművészeti mozgalom eseményeit, érdekes megközelítést használva, az épület, mint a tevékenység helye, a személyi feltételek és a pénzügyi feltételek szempontjából elemezte a mozgalom történéseit. A vidékfejlesztés tekintetében válaszokat kell tudnunk adni kérdésekre, mint: mit tud adni a kézműves alkotóházak hálózata az adott településnek, az adott térségnek; tud-e állandó és alkalmi program ajánlattal megjelenni; tud-e közösségi élményt nyújtani, stb.. Megállapítható, hogy van egy óriási hagyaték a kezünkben, vannak helyeink, vannak személyi feltételeink, de a forrás hiány és a menedzsment hiánya mindenképpen arra kell ösztönözzön bennünket, hogy a terület érdekeit próbáljuk meg minél szélesebb körben megismertetni, érvényre juttatni.
Ezt követően Báder Miklósné, a Hevesi Népművészeti és Háziipari Szövetkezet elnöke „Az alkotóházak szerepe az idegenforgalomban” címmel tartotta meg előadását, mely szintén megtekinthető a fent említett honlapon. Megítélése szerint három fontos alappillérre épülhet fel az alkotóházak működése:

- gyökereink megjelenítése az Alkotóházak rendszerében,

- e terület, mint turisztikai termék megjelenésének fontossága, ez gondolkodásbeli változást igényel,     

  (lásd előző előadó: menedzsment szemlélet), ám az arányok megtartásának fontossága   
  elengedhetetlen!
- a közösségmegtartó erő, mely ezek köré a házak köré épült, épülhet, valamint ennek fel- és 
  kihasználása céljaink megvalósítása érdekében.
Az előadó kihangsúlyozta, hogy rá kell világítani a terület problémáira:
- mindenki azzal foglalkozzon, amihez ért, és ami a dolga! 
- partnerek megszerzése a munkához,
- szemléletváltás,
- merítsünk a régiből, de azon túlmutató, a ma kihívásaira választ adó tevékenységek, termékek          

  létrehozása a feladat,
- eljutni az értékesíthető termékig, melyhez megfelelő üzlethálózat szükséges - tudnak-e helyei lenni 
  ennek a népi kézműves alkotóházak, magán galériák?
- a tudás átadása fontos, mely felveti a kérdést, kiknek? hol vannak a fiatalok, hogyan lehet 
  megnyerni a terület számára őket? milyen területeket, korosztályokat lehet még megnyerni a 

  terület számára?
- magunkról megfelelő híradás, megjelenés - dolgozz hangosan, mert nem vesznek észre - új kihívás,
- szakmai csoportok létrehozása, összefogás fontossága – klaszteresedés kérdésének és a benne rejlő   

  lehetőségek felmérése, megfelelő lépések megtétele.
Mindezen problémákra konkrét példákon keresztül világított rá az előadó.
F. Tóth Mária közművelődési szakértő „A kézműves iskolák szerepe a hagyományőrzésben, várható tendenciák” címmel adott átfogó visszatekintést az iskolarendszerű és az iskolarendszeren kívüli oktatás elmúlt 20 évéről, kiemelve, hogy az érdeklődés csökkenése a szándékot nem csorbítja, ám a minőség oldaláról újra kell gondolni az oktatás e formáját. Ahol nagy a hiátus, az az alapfokú művészeti oktatás, ahol a 27/1998 (VI. 10.) MKM rendelet miatt, nem teljesedhetett ki a képzés, ugyanis a mozgalom nagynevű alkotói nem vehettek részt az oktatásban, mivel rajztanári végzettséghez kötötte e rendelet az oktatók körét. Ezzel a lehetőséget el is vették a mozgalomtól. Pedig itt lehetne megragadni a siker és élményadással az utánpótlás nevelésének elkezdését, ahol még befogadóként nincsenek előítéletek. E területen mindenképpen fontos teendőink vannak!  Másik lehetséges terület a felnőttképzés, ahol meg kell keresni azokat a rétegeket, akik az önfoglalkoztatás révén hajlandóságot mutatnak pl. a kézműves szakmák elsajátítására. Itt viszont a támogatás megszerzése ütközik nehézségekbe. Nem hagyható figyelmen kívül az aktív nyugdíjasok rétege, akik értelmes időtöltést keresnek maguknak. 
Ezt követően két kézműves szakmákat oktató iskola mutatkozott be.

1. Vetró Mihály mutatta be az Ady Endre ÁMK –Népi Kismesterségek Szakiskolája nádudvari iskoláját. Az iskola napi működésének bemutatása során, a teljes életre nevelés iskolapéldáját láthattuk, mely nagyon megragadta a konferencia hallgatóságát és örömmel töltötte el - kiemelte az előadó azokat a problémákat, melyek a működés során felmerülnek. Egyik legfontosabb ilyen, a képzésekben résztvevők létszáma, mely az alul finanszírozottság problémáját veti fel. Erre megoldást kínálhatna, ha a kézműves szakmákat, mint „rezervált” szakképesítés vagy „védett” szakképesítésként ismernék el, és más formában finanszírozódhatna, mint a nagy létszámú, tömegesen oktatott szakmák estében élő mindennapi gyakorlat. Az előadó kiemelte a közösségi munka jótékony hatásait, mint a nevelés legfontosabb eszközét, erre példákkal is szolgált.  
2. Tóthné Kiss Szilvia a békéscsabai Kézműves Szakiskola és Alapfokú Művészeti Iskola vezetője számolt be az ott folyó munkáról. Az intézmény több pilléres képzési rendszerében a különböző szintű képzések megtalálhatóak, az országosan ismert problémákkal. Az első szint az alapfokú művészeti oktatás, melynek kapcsán a már említett rajztanári végzettséghez kötöttség nyomja rá bélyegét a képzésre. A szakiskolai iskolarendszerű képzést 8. osztály után valósítják meg. A képzés fontos további eredménye, hogy a szakiskola elvégzése után a végzett tanulók jelentős számban eljutnak az érettségiig. A szakiskolában tanulók létszáma 3-4 éve stagnál, de nem tudják, hogy az új törvények miként hoznak változást az iskola életében. Jelentős a felnőttképzési tevékenység, évente 100-120 fő, ezek köre a népművelők, pedagógusok, munkanélküliek és egyéb érdeklődők köréből kerülnek ki. 
A hozzászólásokban elsőként Skrabut Éva kért szót:

A folytonosság fontosságára hívta fel elsőként a konferencia résztvevőinek figyelmét, mely a népművészeti mozgalom múltját és jövőjét jelenti egyben. Mert kell egy hely felkiáltással létrejöttek az alkotóházak: Velem, Gébárt, Tiszavárkony stb., hogy csak az elsőket említsük. Aztán létrejöttek az iskolák, melyek ugyanúgy helyei ugyanannak a mozgalomnak. Létrejöttek az egyéni műhelyek is. Ugyanazt műveljük, különböző helyeken. Ennek feltérképezése, naprakész információk adásával sürgető feladattá vált. Egyértelművé, köztudottá kell tenni létüket! Nem volt könnyű megépíteni, és nem könnyű működtetni a meglévő házakat, műhelyeket. Ahol jól működik, ott a házak, műhelyek mögött erős közösségek, karizmatikus vezetők vannak. Az elmúlt 20 évben az adódó lehetőségeket próbálták kihasználni a területen dolgozó kollégák, ám ezek egyre fogynak. Új területeken kellene megtalálni a lehetőségeket, a menedzsment fontosságát kiemelve. Az új lehetőségek (pl. vidékfejlesztés, turizmus), melyekből ez idáig kimaradtak ezek a házak, műhelyek, ill. esetlegesen jutottak szerephez, nekünk kell kitalálni új szerepüket. Sok-sok egyeztetés ellenére sem igazán van eredmény, a tudásunk kihasználásán kívül nem lehetett egyik területen sem igazi eredményeket elérni (pl. népművészeti centrummá alakulás). Ennek okai, hogy a döntéshozók nincsenek képbe hozva, nincs védelem, hozzá nem értők is ezzel a területtel próbálnak eredményeket elérni, a szakma kizárásával. Egy mozgalom felépített valamit, amit nem szabadna elveszteni. Nem feltétlenül az új létrehozása a cél, hanem a meglévők helyzetbe hozása! Nem szabad hagyni, hogy leépüljenek sem infrastruktúrájukban sem szerepüket tekintve ezek a házak, műhelyek. Tudomásul kellene venni, hogy ez állami vagyon, amit meg kell őrizni, fejleszteni kell, az idegenforgalom számára látvánnyá kell tenni! Példa értékű lehet számunkra a Tájházak Egyesületének munkája. Meg lehetne valósítani ezekre alapozva azt a bolthálózatot, mely a megszűnt eladóhelyeket újabb ráfordítás nélkül pótolni tudná – ez a Mester Porta hálózat lenne. A művészeti alapképzésből való kizáródás a mozgalom számára döbbenetes erővel hatott. Mindent meg kell tenni annak érdekében, hogy a mi tevékenységünk visszakerülhessen az alapképzésbe. Legfontosabb érvünk, a mozgalom közösségépítő ereje, mely új célokat, más életminőséget mutathat be a fiataloknak. A felsőfokú képzésben való előbbre jutás szintén ugyanilyen kardinális feladat, nem elodázható. Mindezen célokat összefogással, közösen lehet elérni. Ennek egyik fóruma lehet a tervezett civil szervezet. A mostani Táncház találkozón erre bíztatás hangzott el kormányzati körökből Révész Máriusz által. Ha úgy megyünk holnap haza, hogy megalakítjuk a civil szervezetet, egy lépéssel előrébb leszünk. Javaslat, hogy a további beszélgetés során derüljön ki, hogy szükséges e a szervezet létrehozása. 

Radetczky Jenőné: Nádudvar hitelessége, a „teljes életre” nevelés programja nagyon megható példa volt, itt bizonyosodott be, hogy a hagyomány képes közösséget teremteni, és fordítva.
Fazekas Lajos: 50 éve dolgozik a szakmában, beleszületett, ami legfőbb tanulság az 50 évből, hogy a közösség ereje nélkül az egyedi kis küzdelmek nem visznek előre, a szakmai tudás a közösség nélkül hiába való! Ezt kellene tudni megragadni, tovább vinni, mások számára megfogható példává tenni, ennek egyik mozgatója lehet az új civil szervezet.
A további hozzászólások is mind a szervezet létrehozása mellett szóltak.

A második napon került sor Beszprémy Katalin előadására, mely „A népi kézművesség továbbélésének, továbblépésének lehetőségei, elfogadtatásának körülményei a felsőoktatásban” címet viselte. Egy rövid történeti elemzéssel indított, melyben a terület problémáit vetette fel. Ezek egyben a kézműves mozgalom mai jellemzőit is mutatják: a fiatalok hiánya, (oka lehet, hogy a játszóházak ugyan rövid idő alatt juttatják élményhez a fiatalokat, de alig marad nyoma, épp az esetlegessége miatt), a szakkörök hiánya az iskolákban, mely szintén a folyamatosság hiányát erősíti, és ez erősen észlelhető a fiatalok számára meghirdetett alkotói pályázaton. A kézműves szakiskolák megszűnése, a 14-18 éves korosztály kimarad, hiába ülünk a nagy örökségen, ha nem lesz, aki folytassa e tevékenységeket. Nem tudunk egy rendelet miatt oktatni! A tárgyi anyanyelv ismerete ugyanolyan fontos, mint a matematika. Sajnos az elmúlt évek tapasztalatai alapján meg kell állapítani, hogy a probléma forrása minden esetben a pénz és a hatalom körül keresendő. Kevesebb jut a meglévő képzéseknek, ha kinyitjuk a lehetőségeket. Valószínű másként kellene megközelíteni a problémát, meg kellene keresni a megfelelő szakmai, politikai kapcsolatokat. Az új kormány felállása után megtörtént az oktatási szaktárca megkeresése, melynek egyelőre egyetlen pozitív eredménye, hogy a szombathelyi főiskola megkereste a Hagyományok Házát az együttgondolkodásra. Az együttműködés azonban számtalan problémát vet fel a továbbiak során: kik fognak tanítani? , a népijáték- és kismesterségek oktatója szakképzés hogyan számít be, jelenthet-e alap-kreditet?, speciális tudás átadására épüljön? pl. tervezés, mi a kifutása a képzésnek?, pl. taníthat-e az alapfokú képzésben, aki itt végez? El kellene kezdeni a Népi kézműves tanszak tantervi programjának kidolgozását stb. A szombathelyi képzés elképzelése, hogy az 1. év közös, ezt követi a szakosodás. Ki kell találni a szakmák csoportosítását, hiszen minden egyes szakma nem tud külön szak lenni az egyetemen, és nagyon fontos, hogy nem lehet a szakmai tudást sem kispórolni belőle. Ki kell találni, hogyan járna jól a terület, még sok megoldatlan kérdés van, az akkreditációs eljárás pl. épp a visszafogás pillanatában jár. (Most kaptam levelet, a Rektori konferencia támogatja az elképzelést.) Összességében a helyzet reményteli, de közös erővel lehet csak megugrani ezt a magasságot, ötletek kellenek. Egy másik fontos kérdésben is történt további tájékoztatás a NEFMI Szakképzési és Felnőttképzési Osztálya felé, a szakképzés tekintetében. Az un „örökség szakmák” kérdésében tettek javaslatot, hogy ne vesszenek el ezek a szakmák, mivel kevesen tanulják, más szabályok, más finanszírozás vonatkozzon rá, támogatottak legyenek. Az itt végzetteket az idegenforgalom, turizmus, örökségvédelem alkalmazni tudná, megélhetésük biztosított lehetne. Nem csak a népi kézműves szakmák tartoznának e körbe, hanem az IPOSZ által ide sorolt kézműves szakmák is, melyek szintén nagy élőmunka ráfordítással dolgoznak. Megállapítható, hogy lépéshátrányban vagyunk a művészeti alapiskolák tekintetében. Provincializálódunk, ha nem keresünk társakat a magas kultúra területéről. (A XIX-XX. század fordulója óta hosszú a folyamat, tovább kell lépni, de magunkat nem kizárva!) Ma már tudjuk, hogy a szakiskolák területén nem jó felé nyitottunk a speciális iskolák felé, mert épp azok a tanulók maradtak el, akik valóban a szakmák iránt érdeklődtek. A tanulói összetétel romlása sok helyen elvette a tehetséges, szakmát tanulni akaró fiatalok kedvét. Ebből a kátyúból kell kijutni, megfelelő szintre kell emelni az amatőr mozgalomból jövő óriási eredményeket, melyet pozitívan kellene láttatnunk és elfogadtatni, értelmezni, az állóvízben nem tocsoghatunk tovább. 

Ezt követően a civil szervezet létrehozásának kerekasztal vitáját Skrabut Éva a Zala Megyei Népművészeti Egyesület elnöke vezette le, melynek során az alapszabály tervezet is megvitatásra került. Néhány apró módosítás után elfogadhatónak ítélte meg a szakmai grémium a tervezetet. Végül az előkészített belépési nyilatkozatok összegyűjtése után 19 alapító taggal a szabályszerűen lebonyolított alakuló közgyűlés létrehozta a Népi Kézműves Alkotóházak Országos Egyesületét. Megalakulásáról hivatalos jegyzőkönyv készült. Szakjogász felügyelte és látta el tanácsokkal a civil szervezet létrehozásának lépéseit, így annak törvényi helyessége ez által is biztosított volt. A közgyűlés megválasztotta a szervezet vezetőit, valamint egyhangúan elfogadta a szervezet alapszabályát. A szervezet tisztségviselői: elnök: Prokné Tirner Gyöngyi (Zalaegerszeg), alelnök: Pintérné Kanyó Judit (Varsány), elnökségi tagok: Fazekas Lajos (Nádudvar), Kenyeres Sándorné (Tiszafüred), Komendó Gabriella (Székesfehérvár), Skrabut Éva (Zalaegerszeg), Vetró Mihály (Hajdúszoboszló). Felügyelő bizottság elnöke: Báder Miklósné (Heves), tagjai: Pozvai Andrea (Zalaegerszeg), Zsovák Klára (Székesfehérvár). Az országos civilszervezet székhelye: Zalaegerszeg.
Végül Prokné Tirner Gyöngyi megköszönte a bizalmat és az első feladatokat is felvázolta: a civil szervezet bejegyzése, az ezzel kapcsolatos ügyek intézése, majd az információk összegyűjtése, rögzítése. Honlap gondolatának megvalósítása, tájékoztatás a megfelelő szakmai szervezetek felé, kapcsolatok felvétele a partnerszervezetekkel, hogy csak a fontosabbakat említsük. bőven van tehát teendő, mindenkinek az együttműködésére, ötleteire számít a munka során. 
A megalakult civil szervezet részére Lovas Kata, a Kaptár Egyesület elnöke a következő évi konferencia helyszínéül fölajánlotta az egyesület Magyarlukafai alkotóházát. 
Megállapítható a konferencia eredményessége, ám ez évben még a Gébárti Kézművesek Háza pályázik, mint ötletgazda a jövő évi konferencia megszervezésére az NKA-nál, mert a civil szervezet bejegyzése nem fog megtörténni a pályázati határidő lejártáig. 

Az összegzést készítette: Prokné Tirner Gyöngyi a Keresztury Dezső ÁMK Kézművesek Háza szakmai vezetője

